《次韵沃梅泉见寄并见和鄙韵》
宋代·方一夔

我来沸鸣蟟，坐阅寒蛩响。有兴寄沧洲，逝欲穷浩荡。

百年如弯寄，落处分寸上。前涂知几许，乾坤一漭瀁。

念子住沃洲，屡作扁舟想。杖屡纵胜游，文字醉清赏。

奇音遇朗鉴，请我黄冈簜。世氛久昏暗，有絷不能往。

交情浮云淡，乐意阳春盎。老鹤鶱孤飞，况子开三网。

离合固其常，岂是比土莽。我亦属同流，始末藉虚奖。

永怀芳兰苕，不肯间谁曩。诗来森如束，快读剧爬痒。

吾诗非世好，一派分凡将。君如领此言，急浪荡飞桨。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。